རྩོམ་རིག་ནི་མི་རིགས་དེའི་བསམ་པའི་འདུ་ཤེས་དག་ནང་སེམས་ཀྱི་འཇིག་རྟེན་ལས་ཕྱི་རོལ་འཇིག་རྟེན་ལ་མངོན་པའི་ལག་ཆ་ལྟ་བུ་ཞིག་རེད་ལ་རྩོམ་རིག་གི་འཕེལ་འགྱུར་ལས་མི་རིགས་དེའི་སྤྱི་ཚོགས་ཀྱི་འགྱུར་བ་དང་རིག་གནས་ཀྱི་བྱུང་འཕེལ་དག་རྗེས་དཔག་གི་ལམ་ནས་ང་ཚོར་གསལ་སྦྱིན་བྱེད་པ་ཞིག་ཡིན་ཞིང་མི་རིགས་གང་དེའི་རྩོམ་རིག་གིས་མི་རིགས་དེའི་བསམ་པའི་འདུ་ཤེས་དང་རིག་གནས་ཀྱི་ཐུན་མིན་ཁྱད་ཆོས་དག་འབུར་དུ་མངོན་ཐུབ་མིན་ནི་མི་རིགས་དེའི་རྩོམ་རིག་གཞུང་ལུགས་སམ་རྩོམ་པའི་ཤེས་བྱར་རག་ལས་པ་ཡིན་ནོ།།